**ความเชื่อมโยงพระพุทธศาสนาในภูมิภาคลุ่มน้ำโขง**

ณรงค์ ชัยช้าง

มหาวิทยาลัยมหาจุฬาลงกรณราชวิทยาลัย

E-mail: E-mail: [roietjournal@gmail.com](mailto:roietjournal@gmail.com)

**บทคัดย่อ**

แม่น้ำโขงเป็นแม่น้ำสายสำคัญของภูมิภาคเอเชียตะวันออกเฉียงใต้มีต้นกำเนิดมาจากการละลายของหิมะบริเวณที่ราบสูงตอนเหนือของทิเบตและบริเวณมณฑลชิงไห่ของประเทศจีน ชาวจีนเรียกแม่น้ำโขงว่า “แม่น้ำหลานชางเจียง” (Lancang Jiang) ซึ่งไหลผ่านภูเขาและที่ราบสูงในประเทศจีน ผ่านมณฑลยูนนานเข้าสู่ประเทศลาว เมียนมาร์ไทย กัมพูชาและไหลลงทะเลจีนใต้ที่เวียดนามลุ่มแม่น้ำโขงแบ่งพื้นที่ออกเป็น 2ส่วน คือ ลุ่มน้ำโขงตอนบน (Upper Mekong Basin)เริ่มตั้งแต่ต้นกำเนิดของแม่น้ำโขงในประเทศจีนและลุ่มน้ำโขงตอนล่าง (Lower Mekong Basin) เริ่มตั้งแต่มณฑลยูนนานในประเทศจีนไหลผ่านเมียนมาร์ ไทย ลาว กัมพูชา และเวียดนาม ก่อนลงสู่ทะเลจีนใต้ภูมิภาคลุ่มแม่น้ำโขงตอนใต้เป็นพื้นที่ที่มีความหลากหลายทางชีวภาพประชากรกว่า300ล้านคนในภูมิภาคนี้ ต่างพึ่งพาอาศัยระบบธรรมชาตินี้โดยตรงในเรื่องของความมั่นคงทางอาหาร วิถีชีวิต และประเพณีวัฒนธรรม

การที่ภูมิภาคลุ่มน้ำโขงตอนล่างตั้งอยู่ระหว่างแหล่งอารยธรรมใหญ่ 2 แห่งคือ จีนทางตอนเหนือและอินเดียทางตะวันตก ทำให้เกิดการผสมผสานเชื่อมโยงทางวัฒนธรรม โดยเฉพาะศาสนาพุทธในภูมิภาคขึ้นเมื่อพระเจ้าอโศกมหาราชได้ส่งพระโสณเถระกับพระอุตตรเถระ เป็นสมณฑูตมาเผยแพร่พระพุทธศาสนาในสุวรรณภูมิ ต่อมาเมื่อพระพุทธศาสนาในประเทศอินเดียเจริญสุดขีดได้มีการเดินทางไปศึกษาพุทธธรรมที่อินเดียกันอย่างต่อเนื่องและได้นำพระธรรมมาเผยแผ่ในภูมิภาคลุ่มแม่น้ำโขงตอนใต้ ทำให้กษัตริย์ผู้ครองอาณาจักรต่าง ๆ ในภูมิภาคลุ่มน้ำโขงตอนล่าง มีพระราชศรัทธาเลื่อมใสในพระพุทธศาสนายอมรับนับถือศาสนาพุทธไว้เป็นศาสนาประจำชาติ จนกลายเป็นวัฒนธรรม ประเพณีพุทธ ที่ก่อให้เกิดความคล้ายกันของคนในภูมิภาคและทำให้ศาสนาพุทธเป็นศาสนาประจำภูมิภาคลุ่มน้ำโขงตอนล่างได้จนถึงปัจจุบัน

**คำสำคัญ :** พระพุทธศาสนา; ภูมิภาค; ความเชื่อมโยง

**The link of Buddhism in Mekong basin region**

Narong Chaichang

Mahachulalongkornrajavidyalaya University

E-mail: [roietjournal@gmail.com](mailto:roietjournal@gmail.com)

Abstract

The Mekong river region of Southeast Asia.Thebirthplace from the melting of snow in the highlands of northern Tibet and Qinghai region of China.Chinese call Mekong River “Chang Jiang River”.Which runs through the mountains and the plateau in China. Through Yunnan into Laos, Myanmar, Thailand, Cambodia and Vietnam, which flows into the South China Sea.Mekong area is divided into two parts. The upper Mekong basin from the headwaters of the Mekong river in China, and the lower Mekong basin from Yunnan province in China, flows through Myanmar, Laos, Thailand, Cambodia and Vietnam before entering the South China Sea. The lower Mekong basin is an area of ​​biodiversity.More than 300 million people in the region. The dependence on natural systems directly on the issue of food security, livelihoods and cultural traditions. King made in the lower Mekong region have faith in Buddhism.

The lower Mekong basin is located between two great civilization of China to the north and India to the west. The resulting blend cultural links especially Buddhism .When Ashoka the Great had sent to PhraSonaThera and PhraUttaraThera, priest’s ambassador to Buddhism in Suwannaphom. Later on Buddhism in India is extremely pleasing to have traveled to India to study Buddhism and has continued preaching missionaries in the southern Mekong region. Until it became a tradition to make a similar one in the region and religion of the Lower Mekong region to date.

**Keywords:** Buddhism; region; association.

**1. บทนำ**

แม่น้ำโขงเป็นแม่น้ำสายสำคัญของภูมิภาคเอเชียตะวันออกเฉียงใต้มีต้นกำเนิดมาจากการละลายของหิมะบริเวณที่ราบสูงตอนเหนือของทิเบตและบริเวณมณฑลชิงไห่ของประเทศจีน ชาวจีนเรียกแม่น้ำโขงว่า “แม่น้ำหลานชางเจียง” (Lancang Jiang) ซึ่งไหลผ่านภูเขาและที่ราบสูงในประเทศจีน ผ่านมณฑลยูนนานเข้าสู่สาธารณรัฐประชาธิปไตยประชาชนลาว สาธารณรัฐแห่งสหภาพเมียนมาร์ และประเทศไทยที่อำเภอเชียงแสน จังหวัดเชียงราย ไหลเป็นเส้นแบ่งเขตระหว่างประเทศไทยกับสาธารณรัฐประชาธิปไตยประชาชนลาวผ่านจังหวัดเชียงราย เลย หนองคาย บึงกาฬ นครพนม มุกดาหาร อำนาจเจริญและอุบลราชธานีระยะทาง1,520กิโลเมตร แล้วไหลเข้าสู่สาธารณรัฐประชาธิปไตยประชาชนลาวอีกครั้งก่อนจะไหลไป กัมพูชา แล้วไหลลงสู่ทะเลจีนใต้ที่ประเทศเวียดนาม รวมความยาวทั้งสิ้น 4,880กิโลเมตรภูมิภาคลุ่มแม่น้ำโขงตอนล่างประกอบด้วยประเทศไทยกัมพูชา ลาว เมียนมาร์และเวียดนามเป็นพื้นที่ที่มีความหลากหลายทางชีวภาพสูงโดยเฉพาะพันธุ์ปลาอย่างน้อย 1,100ชนิดนอกจากนี้ลุ่มน้ำโขงยังเป็นที่อยู่อาศัยของสัตว์เลี้ยงลูกด้วยนมมากกว่า 430ชนิด สัตว์เลื้อยคลานและสัตว์สะเทินน้ำสะเทินบกกว่า 800ชนิด นก 1,200ชนิดพันธุ์ และพันธุ์พืชอีกกว่า 20,000ชนิด ในทุกปีนักวิทยาศาสตร์จะระบุชนิดพันธุ์ใหม่ๆ ที่ได้รับการค้นพบเพิ่มขึ้นและระบุถึงจำนวนชนิดพันธุ์ที่ยังคงรอการค้นพบ โดยในระหว่างปี พ.ศ.2540ถึง พ.ศ.2557มีชนิดพันธุ์ใหม่ที่ได้รับการค้นพบมากถึง 2,216ชนิดพันธุ์ ความหลากหลายทางชีวภาพดังกล่าวของแม่น้ำโขงส่งผลให้ช่วยเติมเต็มความอุดมสมบูรณ์ให้กับไร่นาด้วยตะกอนดินที่อุดมไปด้วยแร่ธาตุ ป่าไม้และพื้นที่ชุ่มน้ำก็เป็นแหล่งวัตถุดิบสำคัญให้กับการอุตสาหกรรม ช่วยกรองน้ำและฟอกอากาศให้บริสุทธิ์ รวมถึงการปกป้องเมืองต่างๆ จากภัยธรรมชาติอย่างอุทกภัยและวาตภัย ผู้คนประมาณร้อยละ 80จากทั้งหมด 300ล้านคนในภูมิภาคนี้ ต่างพึ่งพาอาศัยระบบธรรมชาตินี้โดยตรงในเรื่องของความมั่นคงทางอาหาร วิถีชีวิต และประเพณีวัฒนธรรม

เนื่องจากภูมิภาคนี้ตั้งอยู่ระหว่างแหล่งวัฒนธรรมที่ยิ่งใหญ่ของโลกสองแห่งคือจีนทางทิศเหนือและอินเดียทางทิศใต้ ทำให้คนในภูมิภาครับวัฒนธรรมจากจีนและอินเดียเอาไว้มากมาย โดยเฉพาะการยอมรับนับถือศาสนาพุทธลัทธิหินยาน หรือเถรวาทมาเป็นศาสนาของตน ตั้งแต่เมื่อพระเจ้าอโศกมหาราชแห่งแคว้นมคธ ในอินเดียโบราณ ได้ทรงทำสังคายนาครั้งที่ 3 เมื่อประมาณ พ.ศ. 300 และพระองค์ได้ส่งพระโสณเถระกับพระอุตตรเถระ เป็นสมณทูตมาเผยแพร่พระพุทธศาสนาในสุวรรณภูมิ (นันทนา ขุนภักดี, 2530: 636) ทำให้พระพุทธศาสนาได้รับความเลื่อมใสศรัทธาจากกษัตริย์ ผู้ครองแคว้นต่างๆในภูมิภาคลุ่มน้ำโขงตอนล่าง

การเชื่อมโยงของพระพุทธศาสนาในภูมิภาคลุ่มน้ำโขงนี้ ทำให้เกิดความเหมือนหรือคล้ายคลึงกันของประเทศต่างๆในภูมิภาคนี้ ทั้งในด้านความเชื่อ, ขนบธรรมเนียมประเพณี, วัฒนธรรม,ภาษา,วรรณกรรมและด้านพิธีกรรม เกิดการความผูกพันของผู้คน มีการถ่ายทอดภาษา วัฒนธรรม ไปสู่ชุมชนต่างๆในลุ่มแม่น้ำโขงจนเกิดความรู้สึกถึงความเป็นพี่เป็นน้อง จนกระทั่งถึงยุคล่าเมืองขึ้นจึงทำให้มีการแบ่งเส้นเขตแดนออกอย่างชัดเจน ความผูกพันเริ่มมีการแบ่งแยกเผ่าพันธุ์ การไปมาหาสู่กันเริ่มลดน้อยลง เริ่มยึดและจับจองเอาขนบธรรมเนียม ประเพณี ภาษาและวัฒนธรรมเป็นของตนโดยแสดงความเป็นเจ้าของมากขึ้น คงเหลืออยู่เฉพาะพระพุทธศาสนาซึ่งยังคงมีความเหมือนกัน ยังใช้ร่วมกันเหมือนเดิมไม่เปลี่ยนแปลง

**2. พระพุทธศาสนา : จากอินเดียสู่ภูมิภาคลุ่มน้ำโขง**

เมื่ออินเดียต้องเผชิญการรุกรานของพวกฮั่นขาวหรือ ชนเผ่าหูณะ ที่มีมิหิรกุละ เป็นหัวหน้า ได้เข้ารุกรานอินเดีย ยึดครองคันธาระและกัษมีระไว้ได้ พวกหูณะนับถือศาสนาฮินดูนิกายไศวะ ได้ทำลายวัดวาอาราม กำจัดพระภิกษุสงฆ์ โดยเฉพาะตักศิลาอันเป็นศูนย์กลางการศึกษาวัฒนธรรมและพระพุทธศาสนาในภาคนี้ ได้ถูกทำลายพินาศหมดในคราวนี้ พวกหูณะนี้รุกรานต่อเข้ามาอีกจนถึงโกสัมพี แต่จะยึดอาณาจักรคุปตะเลยกว่านี้เข้ามาไม่ได้ ถึงกระนั้นก็ทำให้คุปตะต้องอ่อนแอลง พวกหูณะครองอำนาจอยู่ได้ประมาณ 50 ปีจึงถูกกษัตริย์คุปตะปราบปรามลงได้ (พระพรหมคุณาภรณ์ (ป.อ.ปยุตฺโต), 2548: 346) มาทำลายบ้านเมือง ต่อมาศาสนาฮินดูที่ยังมั่นคงในอินเดียเริ่มกลืนศาสนาอื่นๆในอินเดียจนหมดสิ้น

ในขณะที่อินเดียกำลังอ่อนแอ กองทัพเตอร์กมุสลิม ได้ยกเข้ารุกรานผ่านตั้งแต่ภาคตะวันตกเฉียงเหนือเข้ามาตามลำดับจนเกือบทั่วทั้งชมพูทวีป ทุกแห่งที่ผ่านไป ทัพเตอร์กมุสลิมฆ่าพระสงฆ์เผาวัดทำลายสิ่งก่อสร้างทางศาสนาทุกอย่าง (พระพรหมคุณาภรณ์ (ป.อ.ปยุตฺโต), 2548: 350)

พระพุทธศาสนาได้เผยแพร่เข้ามาสู่ประเทศจีนก่อนหน้าที่พวกหูณะและเตอร์กมุสลิมจะบุกอินเดียแล้ว โดยเมื่อ พ.ศ. 608 พระจักรพรรดิ์มิ่งตี่แห่งราชวงศ์ฮั่น ทรงส่งคณะทูต 18 คนไปสืบพระศาสนา ณ เมืองโขตาน หลังจากนั้น 2 ปี คณะทูตก็ได้กลับมายังประเทศจีน พร้อมด้วยพระภิกษุ 2 รูปคือพระกาศยปะมาตังคะและพระธรรมรักษะ พร้อมด้วยพระธรรมคัมภีร์จำนวนหนึ่ง พระภิกษุ 2 รูปนั้นเป็นผู้แปลพระคัมภีร์สู่ภาษาจีน (ดินาร์ บุญธรรม, 2555: 53)

พระพุทธศาสนาเดินทางมาสุวรรณภูมิ เมื่อพระโสณเถระกับพระอุตตรเถระ เป็นสมณทูตมาเผยแพร่พระพุทธศาสนา เมื่อหลังพุทธศักราช 300 ประชากรในแถบภูมิภาคลุ่มน้ำโขงก็เริ่มรับเอาคำสอนในพระพุทธศาสนามาเป็นเครื่องยึดเหนี่ยวจิตใจแล้ว ภูมิภาคแม่น้ำโขงในปัจจุบันได้รับอิทธิพลเป็นอย่างสูงจากประวัติศาสตร์ที่มีมาร่วมกันและทับซ้อนกัน นับเป็นเวลากว่าสองพันปีที่วัฒนธรรมจากอินเดียและจีนเข้ามาผสมผสานกับวัฒนธรรมท้องถิ่นของภูมิภาคนี้ เส้นเขตแดนของบรรดาประเทศต่างๆในสมัยใหม่ไม่ได้แบ่งวัฒนธรรมออกจากกัน (มิ่งสรรพ์ ขาวสะอาด และจอห์น ดอร์, 2550: 6)

อาณาจักรขอมสมัยเมืองพระนครได้อุบัติขึ้นในสมัยพระเจ้าชัยวรมันที่ 2 เมืองพระนครเป็นที่ตั้งของแหล่งอารยธรรมที่ยิ่งใหญ่ ซึ่งรับเอาอารยธรรมมาจากอินเดียนับถือศาสนาพราหมณ์ฮินดู จนกระทั่งถึงสมัยพระเจ้าชัยวรมันที่ 7 (พ.ศ. 1724-พ.ศ.1763) มีปราสาทบายนเป็นศูนย์กลางของอาณาจักร ซึ่งปราสาทบายนนี้เป็นพุทธสถานที่สร้างจากการผสมผสานแนวคิดเทวราชาเข้ากับคำสอนทางพระพุทธศาสนา

ในระยะเวลาใกล้เคียงกันพระเจ้าอโนรธา (พ.ศ.1587-พ.ศ.1620) แห่งราชวงศ์พุกาม ทรงยกทัพไปตีอาณาจักรสะเทิมของชาวมอญได้ ทรงรับเอาพระพุทธศาสนานิกายเถรวาทเข้ามาสู่แผ่นดินพุกามและสถาปนาเป็นศาสนาของอาณาจักร

สำหรับประเทศไทยมีหลักฐานบันทึกการถือเอาพระพุทธศาสนามาเป็นศาสนาประจำชาติ เมื่อพ่อขุนรามคำแหงมหาราชเสด็จขึ้นครองราชย์ ในปี พ.ศ. 1822 พระองค์ทรงสดับกิตติศัพท์ของคณะสงฆ์แบบลังกาวงศ์ก็ทรงเลื่อมใสศรัทธา จึงโปรดอาราธนาพระมหาเถรสังฆราชจากเมืองนครศรีธรรมราช มาตั้งสำนักเผยแพร่พระพุทธศาสนา ณ วัดอรัญญิก ในกรุงสุโขทัย พระพุทธศาสนาฝ่ายหินยานแบบลังกาวงศ์ก็เจริญรุ่งเรืองและเป็นศาสนาประจำชาติของชนชาติไทยตั้งแต่บัดนั้นมาจนถึงปัจจุบัน

มีประวัติกล่าวไว้ในหนังสือ อุรังคนิทานหรืออุรังคธาตุ ว่าได้สร้างขึ้นสมัยเดียวกันกับการตั้งเมืองเวียงจันทน์ครั้งแฮกลุนหลังจากการสร้างพระธาตุพนมแล้ว ผู้สร้างครั้งตำอิดแม่นพระเจ้าจันทบุรีประสิทธิศักดิ์ (จันทบุรีอ้วยล้วย) เจ้านครเวียงจันทน์คนตำอิดพร้อมกับพระอรหันต์5 พระองค์ดั่งมีข้อความกล่าวไว้ในหนังสืออุรังคนิทาน เซิ่งคัดเอาแต่ใจความสำคัญมากล่าวไว้ให้ฟังดังนี้“เมื่อพระโคดมสัมมาสัมพุทธเจ้า ปรินิพพานแล้วได้ 8 ปีปลาย พระมหากัสสปเถระได้นำเอาอุรัคธาตุคือกระดูกหัวอกพระพุทธเจ้ามาประดิษฐานไว้ที่ภูกำพร้า เซิ่งเฮียกว่า ดอยปณะคิรี(คือพระธาตุพนมทุกวันนี้)..” (ประวัติพระธาตุหลวง(พระเจดีย์โลกจุฬมณี) นครหลวงเวียงจันทน์(ต้นฉบับภาษาลาว), 2528: 11)

อาณาจักรจัมปาของพวกจาม มีกรณีพิพาทกับจีนอยู่เนืองๆ เป็นเหตุให้จีนยกทัพไปตีเมืองหลวง ซึ่งอยู่ที่เมืองเว้ในปัจจุบันถึง 2 ครั้ง จดหมายเหตุของจีนยังได้บันทึกไว้ว่า พวกจีนขนเอาคัมภีร์พระพุทธศาสนาไปจากเมืองหลวงนั้นด้วยจำนวน 1,350 เล่ม (ประวัติพระธาตุหลวง(พระเจดีย์โลกจุฬมณี) นครหลวงเวียงจันทน์(ต้นฉบับภาษาลาว), 2528: 11) แสดงว่าในเวลานั้นพระพุทธศาสนาคงจะเจริญในอาณาจักรจัมปามาก่อนพุทธศตวรรษที่ 8 แล้ว

**3. ความเชื่อมโยงพระพุทธศาสนาของอาณาจักรต่างๆริมฝั่งแม่น้ำโขง**

อาณาจักรเวียดนามถูกรวมเข้าเป็นดินแดนของจีนใน พ.ศ.433 จีนได้ใช้นโยบายผนวกกลืน พยายามรวมเวียดนามเข้าในจีนทางเชื้อชาติ ภาษา วัฒนธรรมและการเมือง มีศาสนา ปรัชญา วัฒนธรรม ความเป็นอยู่คล้ายคลึงกับจีน ศาสนาที่เวียดนามได้รับสืบทอดจากจีนคือ พุทธศาสนา เต๋า และการบูชาบรรพชน อย่างไรก็ตามในบรรดาศาสนาเหล่านี้ พระพุทธศาสนาได้มีอิทธิพลมากที่สุด พระพุทธศาสนาเข้าสู่เวียดนามเมื่อใดไม่ปรากฏหลักฐานแน่ชัด แต่ตำนานว่า มีพระสงฆ์จากอินเดียหลายรูปได้เดินทางจากอินเดียเข้ามาเผยแพร่พระพุทธศาสนา เช่น พระมหาชีวก พระกัลป์ยาณรุจิ และพระกังเซงโฮย ต่อมาประมาณ พ.ศ.732 ตามหลักฐานกล่าวว่า ท่านเมียวโป ได้เดินทางจากจีนเข้ามาเผยแพร่พระพุทธศาสนาเป็นครั้งแรก

ประมาณพุทธศตวรรษที่ 11 กษัตริย์ฟูนัน ทรงพระนามว่า เกาณฑินยะชัยวรมัน ทรงนับถือศาสนาพุทธ ในรัชกาลนี้พระภิกษุชาวอินเดียชื่อ นาคเสน เดินทางไปประเทศจีนและท่านได้แวะที่อาณาจักรฟูนัน ท่านได้ทูลพระเจ้ากรุงจีนว่าฟูนันนับถือศาสนาฮินดูนิกายไศวะ แต่ศาสนาพุทธก็เจริญรุ่งเรือง มีพระภิกษุสามเณรมาก และในรัชกาลนี้พระภิกษุชาวฟูนันชื่อ สังฆปาละ ท่านได้เดินทางไปกวางตุ้ง เป็นผู้ที่แตกฉานในพระธรรมวินัยและภาษาต่างๆ ท่านมีจริยาวัตรงดงามเป็นที่เลื่อมใสของพระเจ้าจักรพรรดิบู่ตี่ ทรงอารธนาให้ท่านแปลคัมภีร์พระพุทธศาสนาเป็นภาษาจีนจำนวนมาก ในสมัยที่นครวัดเป็นเมืองหลวงของกัมพูชา พระพุทธศาสนาฝ่ายมหายานเจริญรุ่งเรืองในราชสำนัก แต่พุทธศาสนาฝ่ายเถรวาทคงเป็นที่นับถือของประชาชนทั่วไป

ในปี พ.ศ. 1957 เวียดนามตกเป็นเมืองขึ้นของจีนอีก ทำให้ลัทธิเต๋าและขงจื้อ เจริญเติบโต พระพุทธศาสนาทรุดโทรมลง ความศรัทธาถูกนำไปปนกับลัทธิอื่น มิใช่พุทธธรรมที่บริสุทธิ์ ในช่วงนี้เองที่พระพุทธศาสนานิกายตินห์โด(ญี่ปุ่น เรียกนิกายชิน) ก็เผยแพร่จากจีนเข้าสู่เวียดนาม จะเห็นได้ว่าเวียดนามรับเอาพระพุทธศาสนานิกายมหายานจากจีนเอาไว้หลายช่วงหลายตอน จนกระทั่งปัจจุบันพระพุทธศาสนานิกายมหายานยังเจริญรุ่งเรืองอยู่ในเวียดนาม

พ.ศ.1696 พระเจ้าปรากรมพาหุมหาราชกษัตริย์ประเทศลังกา โปรดให้มีการสังคายนาครั้งที่ 7 พระพุทธศาสนาเจริญรุ่งเรืองในลังกาทวีป พระสงฆ์จากประเทศต่างๆเดินทางไปศึกษาพระธรรมวินัยและบวชแปลงใหม่ พระสงฆ์ไทยที่เดินทางไปศึกษาพระธรรมวินัยได้กลับมาพร้อมพระสงฆ์ลังกาและตั้งสำนักเผยแพร่อยู่ที่นครศรีธรรมราช ต่อมาในสมัยพ่อขุนรามคำแหงมหาราช ทรงอาราธนาพระเถระมาเผยแผ่พระพุทธศาสนาแบบลังกาวงศ์ในอาณาจักรสุโขทัย ในสมัยพระเจ้าลิไททรงอาราธนาพระมหาสามีสังฆราชลังกา นามว่า พระสุมนะเข้ามาสุโขทัย ต่อมาพระเจ้ากือนาได้ส่งราชทูตมาทูลขอพระสังฆราชสุมนเถระจากพระเจ้าลิไท ไปเผยแพร่พระพุทธศาสนายังล้านนา

กัมพูชาในปัจจุบันพระสงฆ์มี 2 นิกาย คือ มหานิกายและธรรมยุติ ทั้งนี้เกิดจากการที่สมเด็จพระสุคันธาธิบดี(ปาน) ได้ไปศึกษาพระปริยัติธรรมที่กรุงเทพ และได้เล่าเรียนตามแบบแผนของคณะธรรมยุติ ท่านจึงนำธรรมยุตินิกายไปตั้งในพระราชอาณาจักรกัมพูชาเมื่อ พ.ศ. 2407

อาณาจักรล้านช้างได้รับนับถือเอาศาสนาพุทธแบบมหายานผ่านมาทางจีนตั้งแต่ครั้งอาณาจักรอ้ายลาวแล้ว ต่อมาอิทธิพลของศาสนาพุทธแบบมหายานก็จางหายไป ชาวล้านช้างกลับมานับถือผีสางเทวดาอีก ในสมัยพระเจ้าฟ้างุ้มทรงส่งฑูตไปขอพระสงฆ์จากพระเจ้ากรุงกัมพูชามาเผยแพร่พระพุทธศาสนาในล้านช้าง พระเจ้ากรุงกัมพูชาจึงโปรดให้พระมหาปาสมันตเถระ ซึ่งเคยเป็นพระอาจารย์ของพระเจ้าฟ้างุ้มและพระมหาเทพลังกา พร้อมด้วยพระพุทธรูปปางห้ามญาติชื่อพระบาง นำพระพุทธศาสนาไปประดิษฐานในอาณาจักรล้านช้าง ในสมัยพระเจ้าโพธิสาร ทรงเป็นพุทธศาสนิกชนที่เคร่งครัดมาก ทรงสถาปนาพระพุทธศาสนาบริสุทธิ์ โดยทรงให้รื้อศาลเจ้าหลวง ศาลเจ้าผีเสื้อเมืองทรงเมืองเสีย และให้ยกเลิกนับถือผี

**4. ผลจากพระพุทธศาสนา**

จากการที่พระพุทธศาสนาได้ประดิษฐานอย่างมั่นคงในภูมิภาคลุ่มน้ำโขงแล้ว ประชาชนทุกชาติทุกภาษารับเอาพระธรรมคำสอนมาเป็นแนวทางในการดำเนินชีวิต พุทธธรรมได้กล่อมเกลาให้ผู้คนเหล่านี้มีนิสัย มีขนบธรรมเนียมประเพณีและวัฒนธรรมที่คล้ายคลึงกัน ชาวพุทธไปมาหาสู่กันเหมือนบ้านพี่เมืองน้อง เผยแพร่แบ่งปันความรู้ ช่วยให้อาณาจักรร่มเย็นลงได้ เช่นในสมัยพระเจ้าลิไทแห่งอาณาจักรสุโขทัย ทรงพยายามรวบรวมเมืองต่างๆที่แตกแยกออกไป โดนทรงใช้พระพุทธศาสนาเป็นเครื่องมือเชื่อมโยงเมืองเหล่านี้ให้กลับมารวมอยู่กับสุโขทัยอีกครั้งหนึ่ง (ศุภรัตน์ เลิศพาณิชย์กุล, 2554: 11)

วัฒนธรรมประเพณีของชุมชนตามลุ่มแม่น้ำโขงที่มีรากเหง้ามาจากความศรัทธาในพระพุทธศาสนาทำให้เกิดตำนาน งานบุญที่สืบสานความเชื่อที่คล้ายกันของคนตามลุ่มแม่น้ำโขง เช่นงานแห่เทียนเข้าพรรษา งานล่องเฮือไฟ(ล่องเรือไฟ) ประเพณีแห่ปราสาทผึ้ง ประเพณีก่อกองพระทราย เป็นต้น ประเพณีเหล่านี้สืบสานความเชื่อมาจากความศรัทธาทางพระพุทธศาสนาทั้งสิ้น ประเพณีเหล่านี้จะกล่าวถึงการบูชาพระพุทธเจ้า การทำงานร่วมกัน ความสามัคคี ซึ่งบอกถึงความเชื่อมั่นศรัทธาในพระพุทธศาสนาทั้งสิ้นนอกจากนั้นความเชื่อนี้ก็ทำให้เกิดนิทานปรัมปราที่เล่าขานกันต่อๆมา เป็นนิทานที่แฝงคติธรรมไว้สอนหรือเตือนสติทุกเรื่อง เช่น ผาแดง-นางไอ่ ก่องข้าวน้อยฆ่าแม่ เป็นต้น

**5.สรุป**

พระพุทธศาสนาได้เผยแพร่ออกจากชมพูทวีปไปยังประเทศต่างๆโดยเฉพาะอย่างยิ่งในสมัยของ พระเจ้าอโศกมหาราช การนำพระธรรมออกสู่ภูมิภาคต่างๆอาจทำให้คำสอนแตกต่างกันไปบ้างตามความเชื่อความศรัทธา และกุศโลบายของพระสงฆ์ผู้เผยแพร่พระธรรมนั้น โดยเฉพาะประเทศจีนมีพระสงฆ์หลายรูปที่เดินทางไปศึกษาพระพุทธศาสนาที่ประเทศอินเดียและนำพระธรรมกลับแผ่นดินจีนทั้งทางบกและทางเรือ ในระหว่างทางก็ได้เทศนาโปรดประชาชนให้นำพระธรรมไปใช้เป็นเครื่องนำทางชีวิต ในสุวรรณภูมิพระโสณเถระกับพระอุตตรเถระ ก็นำพระธรรมมาเผยแพร่จนคนไทยยอมรับนับถือไว้เป็นเครื่องยึดเหนี่ยวจิตใจ ต่อมาพระเจ้าลิไทไดอาราธนาพระสงฆ์จากลังกามาสู่สุโขทัยอีก

การไปมาหาสู่กันของประชาชนในแถบลุ่มแม่น้ำโขง ทำให้พระพุทธศาสนากระจายไปทั่วทั้งภูมิภาค ประเทศต่างๆก็มีขนบธรรมเนียมประเพณีที่คล้ายกัน ถึงแม้ประเทศไทยไม่ได้กำหนดไว้ในรัฐธรรมนูญว่าเป็นศาสนาพุทธเป็นศาสนาประจำชาติไทยก็ตาม แต่ประชาชนคนไทยกว่าร้อยละเก้าสิบก็ยึดมั่นและดำรงตนเป็นพุทธมามกอย่างเหนียวแน่น และพระพุทธศาสนาก็กล่อมเกลาให้ประชาชนในลุ่มแม่น้ำโขงมีจิตใจเอื้อเฟื้อ โอบอ้อมอารี เป็นคนที่มีคุณธรรม จริยธรรม นับได้ว่าเป็นดินแดนที่สงบสุขแห่งหนึ่งของโลก

**6. เอกสารอ้างอิง**

นันทนา ขุนภักดี. (2530). *รายงานการวิจัยวิเคราะห์ความเชื่อของชาวไทยในสวัสดิรักษา*, พิมพ์ครั้งที่ 2. นครปฐม : โรงพิมพ์มหาวิทยาลัยศิลปากร.

พระพรหมคุณาภรณ์ (ป.อ.ปยุตฺโต). (2548). *พระพุทธศาสนาในอาเซีย*. พิมพ์ครั้งที่ 2 กรุงเทพมหานคร : ธรรมสภา.

ดินาร์ บุญธรรม. **(**2555**).** *พระมหากษัตริย์ไทยกับพระพุทธศาสนา*. กรุงเทพมหานคร : อมรินทร์พริ้นติ้งแอนด์พลับลิชชิ่ง.

มิ่งสรรพ์ ขาวสะอาด และจอห์น ดอร์. (2550). *ความท้าทายทางสังคมในภูมิภาคลุ่มแม่น้ำโขง*. เชียงใหม่ : นพบุรีการพิมพ์.

ประวัติพระธาตุหลวง(พระเจดีย์โลกจุฬมณี) นครหลวงเวียงจันทน์(ต้นฉบับภาษาลาว). (2528). ใน “มูลมรดกชนชาติอ้ายลาว” อนุสรณ์งานพระราชทานเพลิงพระศพ สมเด็จพระยอดแก้วพุทธชิโนรสสกลมหาสังฆปาโมกข์. สมเด็จพระสังฆราชแห่งราชอาณาจักรลาว. ม.ม.ป. 12 มีนาคม.

ศุภรัตน์ เลิศพาณิชย์กุล. (2554). *แคว้นสุโขทัย.* หน่วยที่ 3 ในเอกสารการสอนชุดวิชาประวัติศาสตร์ไทย. นนทบุรี : สำนักพิมพ์มหาวิทยาลัยสุโขทัยธรรมาธิราช.